Na temelju članka 35. točke 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 i 123/17), i članka 32. Statuta Grada Dubrovnika („Službeni glasnik Grada Dubrovnika“, broj 4/09, 6/10, 3/11, 14/12, 5/13, 6/13 - pročišćeni tekst, 9/15 i 5/18 ), Gradsko vijeće Grada Dubrovnika na elektronskoj 29. sjednici, održanoj 8. travnja 2020., donijelo je

**O D L U K U**

**O PRIVREMENOJ NOVČANOJ POMOĆI**

**I.    OPĆE ODREDBE**

Članak 1.

Odlukom o privremenoj novčanoj pomoći (u nastavku teksta: Odluka) uređuju se uvjeti i postupak ostvarivanja prava na novčanu pomoć za samca/kućanstvo (u nastavku teksta: Novčana pomoć) te utvrđuje iznos novčane pomoći koju osigurava Grad Dubrovnik u skladu s materijalnom situacijom u kojoj se samac/kućanstvo (u nastavku teksta: Korisnik) nalazi zbog pandemije uzrokovane korona virusom.

Izrazi koji se koriste u ovoj Odluci, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.

Članak 2.

Novčana pomoć za samca iznosi 1.500,00 kuna neto mjesečno dok za kućanstvo iznosi 3.000,00 kn neto mjesečno i to za travanj, svibanj i lipanj 2020. godine od dana uredno podnesenog zahtjeva.

**II. UVJETI ZA STJECANJE NOVČANE POMOĆI**

Članak 3.

Novčana pomoć stječe se u sljedećim slučajevima:

* ako je Korisnik zbog nepovoljne ekonomske situacije uzrokovane pandemijom dobio

poslovno-uvjetovani otkaz;

* ako Korisnik ima status stalnog sezonca;
* ako je Korisnik uredno prijavljen na Hrvatski zavod za zapošljavanje (u nastavku teksta HZZ) i ne ostvaruje novčanu naknadu po drugoj osnovi;
* ako je Korisnik državljanin Republike Hrvatske ima neprekidno prijavljeno prebivalište na području Grada Dubrovnika najmanje jednu godinu od dana podnošenja zahtjeva.

Članak 4.

Novčana pomoć ne može se steći u sljedećim slučajevima:

* ako Korisnik koji je podnositelj zahtjeva za stjecanje novčane pomoći ostvaruje novčanu naknadu kao nezaposlena osoba preko HZZ-a;
* ako Korisnik kao podnositelj zahtjeva ostvaruje novčanu naknadu po drugoj osnovi;
* ako Korisnik ili njegovi članovi kućanstva imaju u vlasništvu drugi stan ili kuću, osim stana ili kuće koju koristi za stanovanje, a koju može otuđiti ili iznajmiti i time osigurati sredstva potrebna za zadovoljenje životnih potreba;
* ako Korisnik ili njegovi članovi kućanstva imaju u vlasništvu poslovni prostor koji se ne koristi za obavljanje registrirane djelatnosti;
* ako je Korisnik, ili članovi njegovog kućanstva, vlasnik police životnog osiguranja, koja nije vinkulirana u korist ostvarivanja stambenog kredita te obiteljske, ili drugih oblika, štednje;
* ako mjesečni prihod članova kućanstva Korisnika prelaze novčani iznos od 800,00 kuna po članu kućanstva.

**III. POSTUPAK ZA STJECANJE NOVČANE POMOĆI**

Članak 5.

Zahtjev za stjecanje Novčane pomoći Korisnik podnosi Upravnom odjelu za obrazovanje, šport, socijalnu skrb i civilno društvo (u nastavku teksta: Upravni odjel) na za to propisanom obrascu/ obrascu u elektronskom obliku koji se nalazi na mrežnim stranicama Grada Dubrovnika, a koji sadrži popis isprava kojima se dokazuju činjenice iz članaka 3. i 4. ove Odluke.

Isprave potrebne za utvrđivanje činjeničnog stanja zbog donošenja pravilnog i zakonitog Rješenja o Novčanoj pomoći dostavljaju se u izvorniku/ovjerenoj preslici, odnosno ispisu/skenu u slučaju dostave u elektronskom obliku.

Nadležni Upravni odjel Grada Dubrovnika Rješenjem odlučuje o Novčanoj pomoći u roku od 30 dana od dana uredno podnesenog zahtjeva.

**IV. PRESTANAK NOVČANE POMOĆI**

Članak 6.

Novčana pomoć prestaje:

* danom zasnivanja radnog odnosa Korisnika Novčane pomoći;
* danom stjecanja prava na mirovinu Korisnika Novčane pomoći ;
* danom stjecanja prihoda člana kućanstva čiji prihod po članu kućanstva prelazi iznos propisan odredbom čl. 4;
* danom prestanka isplate Novčane pomoći na temelju donesenog Rješenje o priznavanju prava na Novčanu pomoć;
* danom podnesenog zahtjeva za prestankom Novčane pomoći od strane Korisnika Novčane pomoći.

Upravno tijelo odlučit će Rješenjem o prestanku stjecanja Novčane pomoći, osim u slučaju točke 4. prednjeg stavka ovog članka.

Članak 7.

Korisnik Novčane pomoći dužan je nadležnom Upravnom odjelu Grada Dubrovnika prijaviti promjenu podataka te drugih činjenica koje utječu na stjecanje Novčane pomoći u roku od 8 dana od dana nastanka promjene.

Korisnik Novčane pomoći dužan je vratiti ne pripadajuću Novčanu pomoć. U suprotnom, tražit će se povrat ne pripadajućih novčanih iznosa tužbom pred nadležnim sudom.

Članak 8.

Nadležni Upravni odjel Grada Dubrovnika, uz pisanu suglasnost Korisnika, provjeravat će osobne podatke Korisnika i članova kućanstva Korisnika te druge činjenice koje utječu na stjecanje prava na Novčanu pomoći za sve vrijeme njenog trajanja.

Ako postoje podaci da su se činjenice iz stavka 1. ovog članka promijenile, nadležni Upravni odjel Grada Dubrovnik obustavit će isplatu do pribavljanja odgovarajuće javne isprave o istom.

**V. ZAVRŠNE ODREDBE**

Članak 9.

Prigovor na Rješenje doneseno na temelju ove Odluke podnosi se gradonačelniku Grada Dubrovnika u roku od 8 dana od dana dostave Rješenja, putem nadležnoga gradskoga Upravnog odjela.

Odluka o prigovoru je konačna.

Članak 10.

Ova odluka stupa na snagu prvog dana od dana objave u „Službenom glasniku Grada Dubrovnika“.

KLASA: 550-01/20-02/04

URBROJ: 2117/01-09-20-03

Dubrovnik, 8. travnja 2020.

Predsjednik Gradskog vijeća:

**mr.sc. Marko Potrebica,** v. r.

------------------------------------------------